KOMMISSIONENS FORORDNING (EF) Nr. 1862/2004

af 26. oktober 2004

om fastsættelse af handelsnormer for vandmeloner

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 2, stk. 2, og

ud fra følgende betragtninger:

I bilag I til forordning (EF) nr. 1093/97 er anført de produkter, der skal fastsættes handelsnormer for, herunder vandmeloner. Kommissionens forordning (EF) nr. 1093/97 af 16. juni 1997 om fastsættelse af handelsnormer for vandmeloner (2) er blevet ændret mange gange. Af hensyn til klarheden bør forordning (EF) nr. 1093/97 derfor ophæves og erstattes af en ny forordning fra den 1. januar 2005.

Med henblik herpå og for at bevare gennemskueligheden på verdensmarkedet bør der tages hensyn til de normer CEE/ONU FFV-37 for afsætning af og kvalitetskontrol med vandmeloner, der anbefales af arbejdsgruppen for kvalitetsnormer for landbrugsprodukter under De Forenede Nationers Økonomiske Kommission for Europa (ECE/FN), inkl. nylige ændringer.

Formålet med at anvende nye normer er at fjerne produkter af utilfredsstillende kvalitet fra markedet, tilpasse produktionen til forbrugernes krav og lette handelsforbindelserne på grundlag af loyal konkurrence for således at forbedre produktionens rentabilitet.

Normerne gælder for alle handelsled. Transport over længere afstand, opbevaring i længere tid og de forskellige håndteringer af produkterne kan medføre visse forandringer som følge af produkternes biologiske udvikling eller deres mere eller mindre letfordærvelige karakter. Der bør tages hensyn til disse ændringer ved anvendelsen af normerne i handelsleddene efter forsendelsesleddet.

De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager —

UDSTEDT FØLGENDE FORORDNING:

Artikel 1

Handelsnormerne for vandmeloner henhørende under KN-kode 0807 11 er anført i bilaget.

Normerne gælder for alle handelsled på de betingelser, der er fastsat i forordning (EF) nr. 2200/96.

Dog kan produkterne i de handelsled, som følger efter forsendelsen, have følgende fejl i forhold til de i normerne indeholdte krav:

Artikel 2

Forordning (EF) nr. 1093/97 ophæves.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. januar 2005.

(1) EFT L 297 af 21.11.1996, s. 1. Senest ændret ved Kommissionens forordning (EF) nr. 47/2003 (EFT L 7 af 11.1.2003, s. 64).

(2) EFT L 158 af 17.6.1997, s. 21. Senest ændret ved forordning (EF) nr. 907/2004 (EUT L 163 af 30.4.2004, s. 50).

BILAG

NORMER FOR VANDMELONER

I. DEFINITION

Normerne gælder for vandmeloner af sorter (kultivarer) af Citrullus lantus (Thunb.) Matsum. og Nakai, som skal leveres til forbrugerne i frisk tilstand, bortset fra vandmeloner til industriel forarbejdning.

II. BESTEMMELSER VEDRØRENDE KVALITET

Formålet med normerne er at definere kvalitetskravene til vandmeloner efter klargøring og emballering.

A. Mindstekrav til kvaliteten

Generelt for klasserne gælder under hensyn til tolerancer og særlige bestemmelser for de enkelte klasser, at vandmelonerne skal være:

— hele

— sunde; produkter, der er angrebet af råd eller er forringet i en sådan grad, at de er uegnede til konsum, udelukkes

— rene, praktisk taget fri for synlige fremmedlegemer

— praktisk taget fri for skadedyr

— praktisk taget fri for skadedyrsangreb

— faste og tilstrækkeligt modne; kødets farve og smag skal svare til en tilstrækkelig grad af modenhed

— ikke revnede

— fri for unormal ydre fugtighed

— fri for fremmed lugt og/eller smag.

Vandmelonernes udvikling og tilstand skal være således, at de kan:

— tåle transport og håndtering, og

— ankomme til bestemmelsesstedet i tilfredsstillende stand.

B. Mindstekrav til modenhed

Vandmelonerne skal være tilstrækkeligt udviklet og modne. Kødets brydningsindeks skal være på mindst 8o Brix målt i frugtkødet ved den største diameter i tværsnit.

C. Klasseinddeling

Vandmelonerne inddeles i følgende to klasser:

i) Klasse I Vandmeloner i denne klasse skal være af god kvalitet. De skal være sortstypiske. Følgende små fejl kan dog tillades, hvis de ikke forringer helhedsindtrykket, kvaliteten, holdbarheden eller præsentationen i emballagen: — små formfejl — mindre farvefejl på skallen (en lysere skal på det sted, hvor vandmelonen under væksten har rørt jorden, betragtes ikke som en fejl) — små helede overfladiske revner — små fejl på skallen på grund af gnidning og håndtering, idet arealet af den pågældende del af overfladen ikke må overstige en sekstendedel af vandmelonens samlede overflade. Vandmelonens stilk må ikke være længere end 5 cm.

ii) Klasse II Denne klasse indbefatter vandmeloner, som ikke kan placeres i klasse I, men som opfylder ovennævnte mindstekrav. Følgende fejl er tilladt, hvis vandmelonerne bevarer deres væsentlige egenskaber med hensyn til kvalitet, holdbarhed og præsentation: — formfejl — helede overfladiske revner — fejl i skallens farve (en lysere skal på det sted, hvor vandmelonen under væksten har rørt jorden, betragtes ikke som en fejl) — små stød- og trykpletter — overfladefejl, som skyldes gnidning eller håndtering eller skadedyrs- eller sygdomsangreb; arealet af den pågældende del af overfladen må ikke overstige en ottendedel af vandmelonens samlede overflade.

III. BESTEMMELSER VEDRØRENDE STØRRELSESSORTERING

Størrelsen bestemmes af stykvægten. Mindstevægten er fastsat til 1 kg.

For vandmeloner i pakninger må vægtforskellen mellem den letteste og den tungeste melon i samme pakning ikke overstige 2 kg, dog 3,5 kg, hvis den letteste vandmelon vejer 6 kg eller derover.

Kravet om ensartet vægt er ikke obligatorisk for vandmeloner i løs afladning.

IV. BESTEMMELSER VEDRØRENDE TOLERANCER

Kvalitets- og størrelsestolerancer er tilladt i hver pakning (eller i hvert parti, hvis det drejer sig om produkter i løs afladning), hvis indhold ikke opfylder kravene til den angivne klasse.

A. Kvalitetstolerancer

i) Klasse I 10 % efter antal eller vægt af vandmeloner, der ikke opfylder kravene til klassen, men som opfylder kravene til klasse II eller undtagelsesvis falder ind under tolerancerne for denne klasse.

ii) Klasse II 10 % efter antal eller vægt af vandmeloner, der hverken opfylder kravene til klassen eller mindstekravene, dog bortset fra vandmeloner, der er synligt angrebne af råd eller på anden måde forringet, således at de er uegnede til konsum.

B. Størrelsestolerancer

For alle kvalitetsklasser: 10 % efter antal eller vægt af vandmeloner, som ikke svarer til den angivne størrelse, men ligger inden for tolerancen på +/– 1 kg for den angivne størrelse.

Tolerancen kan under ingen omstændigheder omfatte vandmeloner, der vejer under 1 kg.

V. BESTEMMELSER VEDRØRENDE PRÆSENTATION

A. Ensartethed

Indholdet af hver pakning (eller af hvert parti, hvis det drejer sig om produkter i løs afladning) skal være ensartet og må kun bestå af vandmeloner af samme oprindelse, sort og kvalitet.

Den synlige del af hver pakning (eller af hvert parti, hvis det drejer sig om produkter i løs afladning) skal være repræsentativ for hele indholdet.

For vandmeloner i klasse I skal skallens form og farve endvidere være ensartet.

Uanset ovenstående bestemmelser kan de af denne forordning omfattede produkter i salgspakninger af en nettovægt på 3 kg og derunder være blandet med friske frugter og grøntsager af forskellige arter på betingelserne i Kommissionens forordning (EF) nr. 48/2003 (1).

B. Emballering

Vandmelonerne skal emballeres således, at de er passende beskyttet.

Materialer, der anvendes indvendigt i pakningen, skal være nye, rene og af en kvalitet, der ikke fremkalder ydre eller indre forringelser af produkterne. Anvendelse af materialer, herunder papir eller stempler med handelsmæssige oplysninger, er tilladt, hvis påtrykningen eller mærkningen foretages med sværte eller lim, der er giftfri.

Når etiketter, der er anbragt direkte på vandmelonerne, fjernes, må de ikke efterlade synlige spor af lim eller overfladefejl.

Pakningerne (eller partierne, hvis det drejer sig om produkter i løs afladning) skal være fri for ethvert fremmedlegeme.

Vandmeloner, der transporteres i løs afladning, skal holdes adskilt fra køretøjets gulv og sider ved hjælp af passende beskyttelsesmateriale, som skal være nyt og rent, og som ikke vil kunne overføre unormal smag eller lugt til frugten.

C. Præsentation

Vandmelonerne kan præsenteres:

— i pakninger, herunder storpakninger

— i løs afladning (direkte pålæsset et transportkøretøj).

VI. BESTEMMELSER VEDRØRENDE MÆRKNING

Hver emballage skal være forsynet med følgende oplysninger, anbragt på samme side og anført med bogstaver, som er let læselige, ikke kan udviskes og er synlige udefra:

Det er ikke nødvendigt at anføre de i stk. 1 anførte oplysninger på pakningerne, hvis disse indeholder salgspakninger, og oplysningerne er synlige udefra og er anført på hver pakke. Pakkerne må ikke mærkes på en sådan måde, at det kan vildlede forbrugerne. Hvis pakkerne frembydes på en palle, anføres oplysningerne på sedler, der anbringes synligt på mindst to sider af pallen.

For vandmeloner, der transporteres i løs afladning (direkte pålæsset et transportkøretøj), skal disse oplysninger stå i et dokument, der ledsager varerne, og som er fastgjort synligt inden i køretøjet.

For denne præsentationstype er det ikke obligatorisk at angive størrelse.

A. Identifikation

Navn og adresse på pakker og/eller afsender.

Denne angivelse kan erstattes af følgende:

— for alle pakninger undtagen forpakninger pakkerens og/eller afsenderens kode, der er udstedt eller anerkendt af en officiel tjeneste, og som anbringes efter angivelsen »pakker og/eller afsender« eller en tilsvarende forkortelse

— for forpakninger navn og adresse på den i EF etablerede sælger, som anbringes efter angivelsen »pakket for:« eller en tilsvarende angivelse. I så fald skal mærkningen også omfatte pakkers og/eller afsenders kode. Sælger meddeler alle oplysninger, som kontroltjenesten finder nødvendige for at kunne forstå koden.

B. Produktets art

— »vandmeloner«, hvis indholdet ikke er synligt udefra

— sortsnavn (valgfrit)

— frugtkødets farve, hvis ikke rød

— i givet fald »uden kerner« (2).

C. Produktets oprindelse

— Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

— klasse

— størrelse (ved sortering), udtrykt ved minimums- og maksimumsvægt

— stykantal (valgfrit)

— nettovægt (valgfrit).

E. Officielt kontrolmærke (valgfrit)

(1) EFT L 7 af 11.1.2003, s. 65.

(2) Vandmeloner uden kerner kan indeholde underudviklede og undertiden udviklede kerner.